作者:趙嘏
標題:十無詩寄桂府楊中丞
內容:琴酒曾將風月須，謝公名跡滿江湖。不知貴擁旌旗後，猶暇憐詩愛酒無。東省南宮興不孤，幾因詩酒謬招呼。一從開署芙蓉幕，曾向風前記得無。遙聞桂水繞城隅，城上江山滿畫圖。為問訾家洲畔月，清秋擬許醉狂無。日暮江邊一小儒，空憐未有白髭須。馬融已貴諸生老，猶自容窺絳帳無。一種吟詩號孔徒，滄江有客獨疏愚。初筵盡闢知名士，許到風前月下無。望斷南雲日已晡，便應憑夢過重湖。不知自古登龍者，曾有因詩泥得無。早遊門館一樵夫，只愛吟詩傍藥爐。旌旆滿江身不見，思言記得潁川無。孔融襟抱稱名儒，愛物憐才與世殊。今日賓階忘姓字，當時省記薦雄無。僻愛江山俯坐隅，人間不是便為圖。尊前為問神仙伴，肯向三清慰薦無。膺門不避額逢珠，絕境由來卷軸須。早忝阿戎詩友契，趨庭曾薦禰生無。